32004R0026
L 005/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 26/2004 НА КОМИСИЯТА
от 30 декември 2003 година
относно регистъра на риболовния флот на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (1), и по-специално член 15, параграфи 3 и 4 от него,
като има предвид, че:
(1)
За целите на прилагането на общата политика в областта на рибарството съгласно член 15 от Регламент (ЕО) № 2371/2002, е необходимо всяка държава-членка да води регистър на всички риболовни кораби, плаващи под неин флаг, и въз основа на националните регистри Комисията да състави регистър на риболовния флот на Общността.
(2)
За да бъде ефикасно и пълноценно средство за прилагане на общата политика в областта на рибарството, регистърът на риболовния флот на Общността трябва да обхваща всички риболовни кораби на Общността, включително и тези, които се използват само в аквакултурите.
(3)
За да се набере необходимата информация за управление на капацитета на флота и риболовната дейност, е необходимо да се съберат данни за характеристиките на корабите, фигуриращи в националния регистър на риболовния флот на всяка държава-членка съгласно член 15, параграф 1 от Регламент (ЕО) № 2371/2002.
(4)
Необходимо е да се определят процедурите за предаване на Комисията на данните от националните риболовни регистри на държавите-членки, за да се гарантира редовното актуализиране на регистъра на риболовния флот на Общността.
(5)
Характеристиките и външната маркировка, вписани в регистъра, воден от всяка държава-членка, се съобщават съгласно разпоредбите на Регламент (ЕИО) № 2930/86 на Съвета от 22 септември 1986 г., определящ характеристиките на риболовните кораби (2), последно изменен с Регламент (ЕО) № 3259/94 (3), както и на Регламент (ЕИО) № 1381/87 на Комисията от 20 май 1987 г. относно установяване на подробни правила по отношение на обозначаването и документацията на риболовните кораби (4).
(6)
Държавите-членки следят непрекъснато за качеството на данните, вписвани в националния регистър на риболовния флот, които Комисията проверява при получаването им.
(7)
За да се проследява движението на корабите между държавите-членки и да се гарантира ясна връзка между регистър на риболовния флот на Общността и другите компютърни системи, свързани с риболовната дейност, е необходимо всеки риболовен кораб в ЕС да притежава единен идентификационен номер, който не може да се променя, нито да се преотстъпва.
(8)
С оглед на ефикасното прилагане на настоящия регламент и опростяване на управлението на базата данни, следва да се определят комуникационните средства, които ще се използват от държавите-членки и от Комисията.
(9)
Необходимо е да се предвиди възможността Комисията да предоставя на държавите-членки достъп до пълната база данни от регистъра на риболовния флот на Общността при зачитане на разпоредбите за защита на личните данни от Регламент (ЕО) № 45/2001 на Европейския парламент и на Съвета (5).
(10)
Предвид промените, внесени с член 15 от Регламент (ЕО) № 2371/2002 в системата на управление на регистрите на риболовния флот, е необходимо да бъде отменен Регламент (ЕО) № 2090/98 на Комисията от 30 септември 1998 г. за регистъра на риболовния флот на Общността (6), изменен с Регламент (ЕО) № 839/2002 (7).
(11)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Предмет
1. Настоящият регламент:
а)
определя минимума данни относно характеристиките и събитията, свързани с корабите, които трябва да фигурират в регистъра, воден от всяка държава-членка за риболовните кораби, плаващи под неин флаг (по-долу наричан „национален регистър“);
б)
определя задълженията на държавите-членки за събиране, заверяване и предаване на данните от националния регистър на Комисията;
в)
определя задълженията на Комисията за водене на регистъра на риболовния флот на Общността (по-долу наричан „общностен регистър“).
2. Данните от общностния регистър се използват като отправна точка при прилагане на общата политика в областта на рибарството.
Член 2
Обхват
Настоящият регламент се прилага към всички риболовни кораби на Общността, включително и тези, които се използват само за аквакултурите по определението от приложение III, точка 2.2 към Регламент (ЕО) № 2792/1999 на Съвета (8).
Член 3
Определения
За целите на настоящия регламент:
1.
„събитие“ е всяко влизане или излизане на даден кораб от флота, както и всяко вписване или изменение на данните, определени в приложение I.
2.
„предаване“ е всяко съобщаване по дигитален път на едно или няколко събития чрез телекомуникационната мрежа, свързваща националните администрации и Комисията;
3.
„моментална снимка“ е сборът от регистрираните събития, свързани с корабите от флота на една държава-членка между датата на инвентаризация, посочена в приложение I, и датата на предаване на данните;
4.
„лични данни“ са името и адресът на ползвателите и собствениците на риболовни кораби.
Член 4
Събиране на данни
Всяка държава-членка събира незабавно данните, посочени в приложение II за риболовните кораби на Общността, плаващи под неин флаг.
Член 5
Вписване в националния регистър
Всяка държава-членка заверява събраните данни съгласно член 4 и ги вписва в националния си регистър.
Член 6
Периодично предаване
На първия работен ден от месец март, юни, септември и декември всяка година всяка държава-членка предава на Комисията моментална снимка.
Член 7
Вписване в общностния регистър
1. При получаване на моменталната снимка Комисията проверява съдържащите се в нея данни и ги вписва в общностния регистър. Ако не се открие никаква грешка, тази снимка замества предишната.
Ако се открият грешки, Комисията изпраща своите забележки на съответната държава-членка, която извършва необходимите поправки в националния си регистър и изпраща на Комисията нова моментална снимка в срок от десет работни дни, считано от датата на съобщението на Комисията.
2. След получаване и проверка на новата моментална снимка, Комисията я регистрира или я отхвърля, ако моменталната снимка съдържа грешки, които са несъвместими с правилното прилагане на общата политика в областта на рибарството.
Ако моменталната снимка все още съдържа грешки, Комисията ги съобщава на държавата-членка, която е длъжна незабавно да ги отстрани по процедурата от член 8.
3. Държавите-членки имат достъп до общностния регистър по правилата от член 11, двадесет работни след датата на периодичното предаване на моменталната снимка.
Член 8
Междинно предаване
1. Когато прилагането на специални мерки в рамките на общата политика в областта на рибарството налага това, по своя инициатива или по искане на Комисията държавата-членка предава незабавно на Комисията актуализираните данни от националния си регистър за корабите, засегнати от тези мерки.
2. В данните се включват всички събития, свързани с въпросните кораби от момента на включването им във флота до датата на предаване на данните.
3. Данните се проверяват от Комисията в момента на получаването им и заместват предишните в общностния регистър.
Член 9
Средства за комуникация между Комисията и държавите-членки
1. Предаването на данни от държавите-членки на Комисията се извършва с компютърна система, разработена от Комисията.
2. Държавите-членки имат достъп чрез Интернет до общностния регистър и контрола на предаването на данните.
Член 10
Идентификационен номер „CFR“
Номерът CFR, посочен в Приложение I, е единен идентификационен номер на риболовния кораб. Той фигурира при всяко предаване на данни между държавите-членки и Комисията за характеристиките и събитията, свързани с риболовните кораби.
Номерът се дава окончателно при първото вписване на риболовния кораб в националния регистър. Той не може да се променя, нито да се преотстъпва на друг кораб.
Член 11
Достъп
1. Държавите-членки имат достъп до всички данни от общностния регистър, при условие че се съобразяват с разпоредбите за защита на личните данни от Регламент (ЕО) № 45/2001, и по-специално член 8 от него.
2. Обществеността има достъп до версия на общностния регистър, която не съдържа лични данни.
3. Молбите за достъп до личните данни в общностния регистър се обработват от Комисията съгласно разпоредбите на Регламент (ЕО) № 45/2001.
Член 12
Отменяне
Регламент (ЕО) № 2090/98 се отменя.
Член 13
Влизане в сила
Настоящият регламент влиза в сила на 1 септември 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 декември 2003 година.